Axl Smithin yritys Jook Joint Oy on lakkautettu.

Axl Smith edusti oikeudessa aurinkolaseissa. John Palmén

Salakatselusta tuomitun juontaja Axl Smithin yrityksen Jook Joint Oy:n toiminta on lakannut, ilmenee kaupparekisteristä.

Patentti- ja rekisterihallituksen mukaan Smith ei toimittanut sille yrityksensä tilinpäätösasiakirjoja kahteen ja puoleen vuoteen kehotuksista huolimatta. Viimeinen määräpäivä oli 24. maaliskuuta.

Laiminlyönneistä johtuen Smithin yritys poistettiin kaupparekisteristä viranomaisen päätöksellä maanantaina 6. huhtikuuta.

Jook Joint Oy:n viimeiseksi rekisteröidyksi tilinpäätökseksi jäi tilinpäätös vuodelta 2015, jolloin yritys teki 281 000 euron liikevaihdolla 27 000 euron tappion.

Vuonna 2011 perustetun yrityksen toimialaksi oli merkitty muun muassa musiikkituotanto, artistitoiminta, levy-yhtiö ja management-toiminta.

Muutti ulkomaille tuomion jälkeen

Smith muutti ulkomaille pian sen jälkeen, kun hänet tuomittiin salakatselusta vuonna 2017.

Helsingin käräjäoikeus tuomitsi Smithin helmikuussa 2017 vuoden ja kahden kuukauden ehdolliseen vankeusrangaistukseen 30 salakatselusta, neljästä kunnianloukkauksesta ja kahdesta yksityiselämää loukkaavasta tiedon levittämisestä.

Ehdollisen vankeusrangaistuksen lisäksi hänet velvoitettiin maksamaan vahingonkorvauksia noin 100 000 euroa. Lisäksi hän joutui korvaamaan uhrien yli 50 000 euroon nousseet oikeudenkäyntikulut.

Smithin asunto ulosmitattiin toukokuussa 2017, sillä hän ei ollut tuolloin maksanut salakatselun uhreille tuomittuja vahingonkorvauksia. Suurin osa salakatselun uhreista sai sittemmin rahansa.

Smithiltä on yritetty periä maksamatta olevia korvauksia ulosoton kautta tuloksetta, sillä voudin koura ei ulotu ulkomailla asuviin henkilöihin.